बिदि थासारियाव उफ्रा बिसायख’थि खुंनायाव बेसे बानबुंथि दं ? बिजाथिफोरजों लोगोसे राजखान्थि दोलोफोरा गावारि सार्थ’नि थाखाय जेरैबो नाजाथाबगोन। बे थार बाथ्रा । नाथाय आसामाव बिसायख’थि खुंजानाया बारा गोबां दान थाङाखै। जुदि दोलोखौनो सोलाय लायोब्ला बिसायख’थिनि आवगायनो सोलायनो हागौमोन ! बिसायख’थि खुंनानै देरहाखांनानै एमएलए जानायनि उनाव फिन मानो ? रायजो बाख्रिनिफ्राय एसे गोबां रांफोर खरसा खालामनायनि थाखाय दैदेनगिरिफोरानो दायनिगिरि नङा ना ? बे समाव दैदेनगिरिफोरा बानबुंथि होदोंदि खुंथाय दोलोआव थायाब्ला बियाबखौ जौगानाय लाबोनो हाया। दा जों नुबोनाय बादियै थावरा बियाबाव थांनाय बा बोसोरानो खुंथायाव थानाय एमएलएनि आखायावनो दंमोन। अब्ला बियाबा जौगायैनि दाया सोरनि ? बिदि बुंनाय रावा जेबो ओंथि गैया होननानै बुंनांगोन। थारैनो बिसोरबादि दैदेनगिरिफोरा बिसायख’थियाव गोबां बिबांनि रां-रुफा खरसा खालामो। खुंथाय दोलोआव थायाब्ला एसे बुरजा रां-रुफाफोरखौ मोनफिननायनि सुबिदा थाया बादि नुहुरो। बिनिखायनो दोलो सोलायनानै खुंथायाव थानाय दोलोनि सोद्रोमा जानो नागिरो। बिदि थासारिनि थाखाय भटारफोरा सांग्रां जानो गोनां जानानै फैदों। दोलो सोलायग्रा दैदेनगिरिफोरा जाहाथे सुबुं थान्दै जानो हाया, बिनि थाखाय नोजोर होनांगोन भटारफोरासो। दा बिनिखायनो सोरखारा बिदि रोखोमनि नेमखान्थिफोर लाबोनांगौदि जाहाथे गावारि सार्थ’नि थाखाय दोलो सोलायनानै उफ्रा बिसायख’थि खुंनो थांनायाव गासै खरसाफोरखौ बिदि रोखोमनि दैदेनगिरिफोरनिफ्राय आदाय खालामनानै लानांगौ! अब्ला एमएलए जाखानाय सुबुंफोरा दोलो सोलायनायनि मुङाव बिदि आखु खालामनाया बन्द जागोन होननानै साननो हायो।